	Ministerstvo vnútra SR

- PREZÍDIUM HASIČSKÉHO A ZÁCHRANNÉHO ZBORU

	Takticko-metodické postupy vykonávania zásahov

	M E T O D I C K Ý   L I S T  č. 80

	  Téma:  Zdolávanie požiarov v divadlách, kinách 

              a v miestach spoločenskej zábavy

	Počet strán: 2




I. 
Charakteristika

        Miesta spoločenskej zábavy (divadlá, kiná a podobne) sú charakteristické veľkými priestormi, vysokou koncentráciou osôb a horľavého materiálu, osobitne       v priestoroch javiska a pod ním. Na zabránenie šírenia požiaru z javiska do hľadiska je určená protipožiarna opona. Požiare sa v týchto priestoroch šíria rýchlo, nastáva silné zadymenie splodinami horenia, ktoré obsahujú veľké množstvo toxických látok. Pri horení vznikajú vysoké teploty, ktoré môžu zapríčiniť stratu nosnosti konštrukcií    a zrútenie stropov.

II. 

Úlohy a postup činnosti

A. Zdolávanie požiarov v divadlách

1.  Veliteľ zásahu na mieste udalosti rozhodne 

     a)  o vykonaní prieskumu, predbežnom nasadení síl a prostriedkov, zabezpečení miesta požiariska (vypnutí prívodov elektrickej energie a plynu) a o preverení činnosti núdzového osvetlenia,
b) o postupe a o spôsobe evakuácie ohrozených osôb a majetku so zameraním na prvotnú evakuáciu osôb na galériách a na balkónoch; určuje skupinu, ktorá bude evakuáciu vykonávať, evakuačné cesty a prostriedky na jej vykonanie,      a o vyhľadávaní osôb počas celého zásahu,
c) o privolaní posilových hasičských jednotiek alebo tiež lezeckých skupín                  a ďalších služieb (rýchla zdravotná pomoc, elektrikári, vodári a podobne), ak z vyhodnotenia prieskumu takáto potreba vyplynie,
d) o rozdelení požiariska na zásahové úseky a o určení ich veliteľov, zriadení štábu zdolávania požiaru, ak to situácia vyžaduje,
e) o stupni ochrany zasahujúcich príslušníkov,
f) o druhu hasiacej látky, počte a druhoch prúdov, smeroch ich nasadenia            a typoch prúdnic, ako aj o spôsobe zamedzenia šírenia požiaru do vyšších poschodí,
g) o preverení možnosti použitia stabilných hasiacich zariadení a zariadení na odvod dymu, ak sa v objekte nachádzajú,
h) o spustení protipožiarnej opony, ak to situácia vyžaduje, a jej ochladzovaní,
i) o spustení horiacej dekorácie tak, aby nepadli časti kulís, reflektorov a iných predmetov upevnených vo výške a aby nedošlo k úrazu príslušníkov,
j) o zabezpečení spojenia na požiarisku a s operačným pracoviskom a o spôsobe poskytovania informácií o situácii na mieste zásahu.

2.   Činnosť zasahujúcich príslušníkov na mieste udalosti:

      a) obsluhujú hasičskú techniku a zabezpečujú dodávku hasiacich látok na požiarisko,
b) vykonávajú evakuáciu ohrozených osôb a majetku určeným postupom, pri evakuácii sa snažia zabrániť panike a poskytujú prvú pomoc postihnutým osobám,
c) používajú osobné ochranné pracovné prostriedky a dodržiavajú zásady bezpečnosti a ochrany zdravia pri práci,
d) vykonávajú lokalizáciu a likvidáciu požiaru s osobitným dôrazom na zabránenie prenosu požiaru z javiska do hľadiska,
e) ak to situácia vyžaduje, rozoberajú a spúšťajú na javisko dekorácie tak, aby nepadali na zasahujúcich príslušníkov,
f) využívajú na kladenie hadicových vedení služobné vchody, východy a stabilné rebríky (únikové cesty len v nevyhnutných prípadoch).

B. Zdolávanie požiarov v ostatných miestach spoločenskej zábavy


  Zdolávanie požiarov v  ostatných miestach spoločenskej zábavy sa vykonáva obdobne ako v divadlách. Osobitné opatrenia musí prijať veliteľ zásahu pri požiaroch v podzemných priestoroch, a to najmä pri evakuácii osôb, ako aj  z hľadiska možnosti šírenia požiaru do vyšších poschodí.

III. 
Očakávané zvláštnosti
1.   Pri požiari v priestoroch spoločenskej zábavy môže dôjsť k týmto komplikáciám: 

      a)  k vzniku paniky medzi účinkujúcimi i medzi divákmi,

      b)  k rýchlemu rozšíreniu požiaru z javiska do hľadiska alebo podkrovia,

      c)  k veľkému zadymeniu miestností a ku vzniku toxických splodín horenia,

      d)  k vzniku vysokej teploty,  

      e)  k zrúteniu stropov a ťažkých lustrov nad hľadiskom,

      f)  k  preboreniu osôb cez prehorenú podlahu javiska.

2. 
Pri vykonávaní prieskumu pri požiaroch v divadlách, kinách a v zábavných podnikoch musia členovia prieskumnej skupiny používať autonómne dýchacie prístroje,  obleky proti sálavému teplu a detektory pohybu.

